**Указания към вносители на хладилно, климатично и термопомпено оборудване, предварително заредено с флуоровъглеводороди (HFC), във връзка с прилагането на изискванията на чл.14, §1 на Регламент (ЕС) № 517/2014 за флуорсъдържащите парникови газове**

Член 14, §1 на Регламент (ЕС) № 517/2014 въвежда забрана за допускането за свободно обращение на хладилно, климатично и термопомпено оборудване, предварително заредено с HFC, от 1 януари 2017г.

*Забележки: 1) Забраната е приложима както за стационарно, така и за мобилно климатично оборудване. Следователно е забранен вносът на коли, камиони и др. превозни средства с климатично оборудване, предварително заредено с HFC;*

*2) Няма праг за количества на HFC в оборудване, под който забраната не е валидна.*

Единственото изключение от забраната са случаите, в които HFC, с които е заредено оборудването, са **отчетени в системата за квоти**, регламентирана в глава IV на Регламент (ЕС) № 517/2014.

Отчитането в квотната система е възможно да се извърши по два начина:

* чрез получаване на разрешение (authorisation) за квота в съответствие с чл.18, §2 на Регламент (ЕС) № 517/2014;
* чрез предварителното пускане на пазара в ЕС на HFC, след което същите са били изнесени извън ЕС и заредени в оборудването.

*Получаването на* *разрешение за използване на квота* представлява споразумение между квото-държател и вносител, което трябва да се регистрира онлайн в HFC регистъра, който е достъпен посредством F-газ портала:

<https://webgate.ec.europa.eu/cas/login?loginRequestId=ECAS_LR-1758915-e1SDzbBrzOVtAAQkj30h72lObXVlucQzKDzkvjCp4ykWNVAQSuM3g1Hj4CRpymlUGON77PrZ5zjTjaMXqWmhMLzW-PHslUMVSXYCNKvis9kSIPa-d4gYzqOU850Gflg4I2qpSO1rnHnZ3Ok1gQqTQrsbUoq>.

Регистърът също позволява делегиране на разрешения от лице, което управлява разрешения, като напр. производителя на оборудването, с цел да се помогне на вносителите да изпълнят техните задължения. Повече информация може да се получи от ръководството на Европейската комисия (ЕК) за вносителите на оборудване, което може да се открие на следния интернет адрес:

<https://ec.europa.eu/clima/sites/clima/files/f-gas/docs/guidance_equipment_importers_en.pdf>.

*Забележки: 1) При разрешаване или делегиране на разрешения на квоти в HFC-регистъра, вносителят трябва да приеме прехвърлените му квоти, за да може същите да бъдат отчетени като разрешени.*

*2) Списък с големите квото-държатели (вносители на HFC), на които всяка година се разпределят квоти за следващата календарна година, е представен от ЕК с решение, което може да бъде открито на следния интернет адрес:*

[*http://eur-lex.europa.eu/legal-content/BG/TXT/HTML/?uri=CELEX:32014D0774&from=EN*](http://eur-lex.europa.eu/legal-content/BG/TXT/HTML/?uri=CELEX:32014D0774&from=EN)*.*

*При предварителното пускане на пазара в ЕС на HFC, след което същите са били изнесени извън ЕС и заредени в оборудването*, предприятието, пуснало на пазара HFC трябва да изготви декларация, заявявайки, че количеството HFC е било или ще бъде отчетено като пуснато на пазара в ЕС и то не е било или няма да бъде отчетено като директна доставка за износ по смисъла на член 15, параграф 2, буква в) от Регламент (ЕС) № 517/2014, в съответствие с член 19 от Регламент (ЕС) № 517/2014 и раздел 5C от приложението към Регламент за изпълнение (ЕС) № 1191/2014 на Комисията.

*Забележка: Регламент за изпълнение (ЕС) № 1191/2014 на Комисията от 30 октомври 2014 г. за определяне на формата и средствата за подаване на доклада по член 19 от Регламент (ЕС) № 517/2014 на Европейския парламент и на Съвета за флуорсъдържащите парникови газове (ОВ L 318, 5.11.2014 г., стр. 5).*

При внос на хладилно, климатично и термопомпено оборудване вносителите предоставят на митническите власти копие на **декларация за съответствие по чл.14 от Регламент (ЕС) № 517/2014,** едновременно с подаването на митническата декларация във връзка с допускането за свободно обращение в ЕС. Форматът на декларацията за съответствие е даден в *Приложение I* към *Регламент за изпълнение (ЕС) 2016/879 на Комисията от 2 юни 2016 година за определяне, съгласно Регламент (ЕС) № 517/2014 на Европейския парламент и на Съвета, на подробни правила относно декларацията за съответствие и нейното проверяване от независим одитор при пускане на пазара на хладилно, климатично и термопомпено оборудване, заредено с флуоровъглеводороди:*

[*http://www5.moew.government.bg/?wpfb\_dl=17081*](http://www5.moew.government.bg/?wpfb_dl=17081)*.*

От 1 януари 2017г., при внос на оборудване, предварително заредено с HFC, се прилагат допълнителни изисквания по отношение на етикетирането му: съгласно чл.12, §3 от Регламент (ЕС) № 517/2014, е необходимо етикетът да съдържа количеството HFC, изразено като маса, в kg, и в t еквивалент СО2, съдържащи се в оборудването, както и потенциала на глобално затопляне на газа.

**ВАЖНО!** Вносителите на хладилно, климатично и термопомпено оборудване, предварително заредено с HFC, трябва внимателно да се запознаят с всички приложими към тях изисквания на горецитирания Регламент за изпълнение (ЕС) 2016/879 и след вноса на оборудването (някои от изискванията влизат в сила от 1 януари 2018г.).